མཉམ་འབྲེལ་རྒྱལ་ཚོགས་ཀྱི་ངལ་སེལ་རོགས་ཚོགས་དེས་ཐོག་མར་ཕྱི་ལོ་༡༩༤༨ལོ་ནས་ཨེ་ཛི་རལ་དང་ཨ་རབ་ཀྱི་དམག་འཁྲུག་ཁྲོད་ཀྱི་ཡུལ་མི་སྐྱབས་བཅོལ་བ་ཚོར་རོགས་སྐྱོར་བྱས་ཡོད་པ་དང་།ཕྱིས་སུ་ཚོགས་པ་དེས་པ་ལི་སི་ཐན་གྱི་སྐྱབས་བཅོལ་བ་ས་ཡ་༥ལྷག་གི་སློབ་སྦྱོང་དང་སྨན་བཅོས་ལྟ་སྐྱོང་།སྤྱི་ཚོགས་ཞབས་ཞུ་སོགས་ཀྱི་ཐད་རོགས་རམ་བྱེད་བཞིན་ཡོད་ཀྱང་།ཨ་རིའི་རོགས་དངུལ་བཅད་པ་དེས་རོགས་རམ་གྱི་ལས་གཞི་མང་པོ་ཞིག་དཀའ་ཁག་ནང་ལྷུང་དུ་བཅུག་ཡོད་འདུགཕྱི་ལོ་༢༠༡༧ལོའི་ལོ་མཇུག་ཏུ་ཨ་རིའི་སྲིད་འཛིན་ཊོམ་ཕུས་ཁ་ཆེ་དང་ཡེ་ཤུ་ཆོགས་ལུགས་སོགས་ཀྱི་གནས་ཆེན་ཇེ་རོ་སཱ་ལམ་ནི་ཨི་ཛི་རལ་གྱི་རྒྱལ་ས་ཡིན་སྐོར་བསྒྲགས་པ་མ་ཟད།ཕྱིས་སུ་ཡུལ་དེར་ཨ་རིའི་གཞུང་ཚབ་ཁང་ཞིག་ཀྱང་སྒོ་འབྱེད་བྱས་པར་བརྟེན།འདས་པའི་ལོ་ངོ་བརྒྱ་ཕྲག་རིང་ནས་བྱུང་བའི་ཨི་ཛི་རལ་དང་པ་ལི་སི་ཐན་བར་གྱི་བདག་དབང་རྩོད་རྙོག་རྣོ་ངར་ཆེན་པོས་བསྐྱར་དུ་ལངས་ཏེ།ཉེན་རྟོག་དམག་མི་དང་མི་མང་མང་པོར་ཤི་རྨས་བྱུང་ནས་གནས་སྟངས་ཛ་དྲག་ཆགས་པར་བརྟེན།རྒྱལ་སྤྱིའི་གཞུང་དང་ཚོགས་སྡེ་སོགས་ནས་སྲིད་འཛིན་ཊོམ་ཕུའི་ཐག་གཅོད་དེར་སྐྱོན་བརྗོད་ཤུགས་ཆེན་བྱས་ཡོད་པ་དང་།མཉམ་འབྲེལ་རྒྱལ་ཚོགས་ཀྱི་ཚོགས་འདུའི་སྟེང་ཊོམ་ཕུའི་ཐག་གཅོད་དེར་འོས་བསྡུ་བྱས་པ་བརྒྱུད་མང་མོས་ངོས་ལེན་མེད་པར་རྩིས་མེད་བཏང་ཡོད་པ་མ་ཟད།གྲོང་ཁྱེར་ཇེ་རོ་སཱ་ལམ་གྱི་རྩོད་རྙོག་ཐད་ཨ་རིའི་གཞུང་གི་བར་གནས་ལངས་ཕྱོགས་རྒྱུན་སྐྱོང་དགོས་སྐོར་བརྗོད་པ་སོགས་ཀྱིས་ཊོམ་ཕུ་གཞུང་ལ་ཕོག་ཐུག་ཆེན་པོ་ཤོར་ཡོད་པ་རེད།